נקודות ציון של מקווי מים. לבדוק אם אין בדרך מיני טורפים, שרידים של נוודים שמתו במדבר בצמא. לבדוק ולשרטט דרך נוחה בה יוכל לעבור כל העם, זקנים וילדים, שלא יטעו בין קניונים ויעמדו חסרי נשימה מול הרים גבוהים ומדרונות תלולים, בדרך ללא מוצא. כרי מרעה לצאן. צלעות הר מוצלות משמש. עליו לעשות עם חבריו את הדרך ולחזור לדווח למשה ולשאר מנהיגי העם המסייעים בידו. הוא יהיה גשש בתוך ים המדבר, כזרוע של משה רבנו שמגששת לעם את הדרך. ובבוקר, כשהחמה היוקדת מבליחה בזהרוריים וממריאה אל השמיים הכחולים, הוא יוצא עם צידה על גבו, והיא מנשקת אותו חזק ואומרת לו שישמור על עצמו, שלא ישכח לשתות, שלא יתעמת עם חיות טרף ושיחזור אליה בריא ושלם. והוא חופן את גופה, מנשקה על פיה ויוצא אל הדרך. הוא וחבריו, שגם הם השאירו נשים, וחלקם גם ילדים.